Bildet av syklisten som viser langfingeren til presidentens bil har gått verden rundt.

Det var i oktober en syklende Juli Briskman (50) viste sin avsky mot presidentens kortesje.

– Han kjørte forbi og blodet mitt begynte å koke, sa hun til Huffington Post om situasjonen som utspilte seg i nærheten av Donald Trump sitt golfresort i Virginia.

Nå viser det seg at bildet har kostet Briskman jobben, skriver The Washington Post.

Les mer: To av tre synes Trump gjør en dårlig jobb

Fikk sparken

31. oktober innrømmet hun overfor sjefene i markedsføringsfirmaet der hun var ansatt, at det var hennes finger som prydet bildet. Frem til da var syklisten uidentifisert.

Ifølge Briskman tok dermed sjefene henne inn i et rom, og ga henne sparken.

– De sa: Vi fjerner oss fra deg, sier Briskman til Huffington Post.

KORTESJE: Presidenten var på vei fra en runde med golf utenfor Washington DC, da Briskman viste ham fingeren. Foto: Brendan Smialowski / AFP

Forklaringen skal ifølge Briskman være at selskapet ikke vil at medarbeiderne deres skal dele «obskøne» ting i sosiale medier.

Ikke uvanlig

Briskman har brukt bildet som profilbilde på Facebook og Twitter, og det er det den tidligere arbeidsgiveren skal ha reagert på.

Selskapet har flere kontrakter med den amerikanske staten, skriver The Guardian.

Bildet er tatt like i nærheten av Trumps golfresort i Virginia, litt utenfor Washington DC.

Fotografen som tok bildet, Brendan Smialowski, følger presidenten for nyhetsbyrået AFP, og forteller at det ikke er uvanlig at folk viser forskjellige gester når kortesjen kommer forbi.

Det er derimot ikke alle gestene som går såkalt viralt.